KISKŐRÖS VÁROS POLGÁRMESTERE
ELŐTERJESZTÉS

(A Képviselő-testület 2010. február 24-i ülésére)

TÁRGY: PÁLYÁZAT BENYÚJTÁSA TELEPÜLÉSŐRÖK FOGLALKOZTATÁSÁRA

Az Igazságügyi és Rendészeti Minisztérium a közterület-felügyelői létszám megerősítésére, a Kormány által 2009. április 20-án kiadott válságkezelő program IV.4.2. pontja alapján  a közrend és közbiztonság erősítése érdekében 2010. évre vonatkozóan is pályázati kiírást tett közzé.
Támogatásban részesülhet az a közterület-felügyelettel vagy közterület-felügyelővel rendelkező önkormányzat, amely a meglévő közterület-felügyelői létszámát felügyelőnként két fő ún. településőrrel meg kívánja erősíteni, vállalva a közterületi jelenlétnek a fejlesztéssel arányos növelését. 

A településőr az önkormányzat alkalmazásában álló munkavállaló, aki az előírt öltözetben és felszereléssel végzi tevékenységét, hatósági jogkörrel nem rendelkezik, kényszerítő eszközt nem alkalmazhat. 

Feladata a közterület-felügyeletről szóló 1999. évi LXIII. törvény 1. § (4) bekezdésben felsorolt, valamint egyéb jogszabályokban és az alkalmazó helyi önkormányzat által – a helyi közbiztonság javítása érdekében – meghatározott feladatok, és a közterület-felügyeletek tevékenységének támogatása, azok biztonságos és hatékony végrehajtása a közterületi jelenlét erősítése céljából, amelyet a szolgálatot ellátó közterület-felügyelővel együtt végez. 

Településőrként az a személy alkalmazható, aki 

· betöltötte a 18. életévét; 

· cselekvőképes;
· büntetlen előéletű;
· rendelkezik az általános iskola 8. osztályának elvégzését igazoló bizonyítvánnyal;
· rendelkezik az igazságügyi és rendészeti miniszter hatáskörébe tartozó szakképesítésekről szóló 26/2008. (XII. 20.) IRM rendeletben meghatározott szakképesítések (illetve a korábban szerzett OKJ 33 8919 01 számú „Személy- és vagyonőr” szakképesítés) valamelyikével, vagy az igénylő önkormányzat vállalja, hogy az igény jóváhagyásától számított 3 hónapon belül a településőrt a szakképesítés megszerzése érdekében beiskolázza;

· egészségileg alkalmas.
A támogatás az igény benyújtásakor meglévő közterület-felügyelői létszám kétszeresére igényelhető. A pályázati támogatás két formában nyújtható be.
1. Amennyiben a településőrként igénybe venni kívánt személy a szociális igazgatásról és szociális ellátásokról szóló 1993. évi III. törvény 36. § (3) bekezdése szerint közcélú munka keretében foglalkoztatható, úgy az IRM egyszeri támogatást nyújt. Ennek összege 80.000 Ft, amelyet a támogatási szerződésben meghatározott dologi jellegű költségekre kell, illetve lehet fordítani.

2.  A mennyiben az 1. pontban meghatározott feltételek nem állnak fenn a településőrként igénybe venni kívánt személy vonatkozásában, az IRM a bruttó 80.000 Ft, egyszeri támogatás mellett a foglalkoztatni kívánt településőr munkabéréből havi 73.500 Ft és annak járulékai (27%) mértékéig rendszeres támogatást is nyújt. A támogatás folyósítására a támogatási szerződés aláírását követően tételes elszámolás alapján utólagosan, negyedévente kerül sor.

A beérkezett igények  elbírálása - a támogatási forrás rendelkezésre állásának függvényében - folyamatosan történik. A konstrukció finanszírozása tételes elszámolás alapján negyedévente utólagosan történik. 
A 2010. évi támogatási kör 2010. január 1-jétől 2010. december  31-éig tart. 

A fentiek alapján javaslom, hogy a Képviselő-testület úgy döntsön, hogy Kiskőrös Város Önkormányzata 4 fő településőr foglalkoztatására nyújtson be pályázatot az előterjesztés 2. pontjában meghatározottak szerinti követelmények teljesítésének vállalásával.
Kiskőrös, 2010. február 10.

                                                                                                                              Domonyi László sk. 

                                                                                                                                   polgármester
HATÁROZAT TERVEZET
1. Kiskőrös Város Képviselő-testülete egyetért azzal, hogy Kiskőrös Város Önkormányzata 4 fő településőr 2010. április 1. napjától történő foglalkoztatásának támogatására pályázatot nyújtson be az Igazságügyi és Rendészeti Minisztérium által kiírt „Felhívás a közrend és közbiztonság erősítése érdekében közterület-felügyelőket foglalkoztató önkormányzatok” alapján. A településőrként foglalkoztatottak a felhívás II. 2 pontjában foglaltak szerint nem közcélú foglalkozatás keretében kerülnek foglalkoztatásra.
2. A Képviselő-testület felhatalmazza a polgármestert, hogy a határozat-tervezet 1. pontjában foglaltak szerint a támogatási  megállapodást aláírja és a  településőrök foglalkoztatása érdekében szükséges intézkedéseket megtegye.
Határidő: azonnal ill. április 1.

Felelős:     polgármester
Kapja:      Igazságügyi és rendészeti Minisztérium

                  Városi Rendőrkapitány
